L'aqüeducte Els Arcs passa a ser de titularitat municipal
07 de novembre de 2024

• Aquesta infraestructura hidràulica està declarada BIC des del 2006

Manises, 07 de novembre de 2024.- L'Ajuntament de Manises ha signat aquest mes de setembre l’acord amb els propietaris de l'aqüeducte Els Arcs de Manises per a fer efectiva la cessió d'aquest monument al consistori, el qual està declarat com a Bé d'Interés Cultural (BIC) des de l'any 2006 i, fins ara, era propietat de la Comunitat de Regants de la Séquia de Benàger i Faitanar i de la Comunitat de Regants de la Séquia de Quart. El ple de l’Ajuntament de Manises, en la sessió ordinària del mes de octubre, ha aprovat per unanimitat la titularitat municipal d’aquest BIC.

En paraules del regidor d’Arxiu i Patrimoni Històric de l’Ajuntament de Manises, Xavier Morant, “amb la signatura de la cessió d’aquesta infraestructura hidràulica i l’aprovació de la seua recepció al ple municipal, Manises adquireix la propietat de l’aqüeducte Els Arcs i, d’aquesta manera, contribuïm a assegurar la seua conservació i posada en valor com a BIC, ja que així es facilita l’accés a ajudes públiques per al manteniment del patrimoni històric i cultural”.

L'aqüeducte Els Arcs posseeix un extraordinari valor històric, arquitectònic i etnològic per formar part d'una xarxa d'enginyeria hidràulica representativa d'una forma d'assentament humà, d'intervenció en l'entorn i explotació dels seus recursos que s'ha vingut produint a la Vega de València des de la romanització.

L'obra original de l'aqüeducte és una sèrie regular de vint-i-huit arcs de mig punt amb un traçat fonamentalment rectilini que descriu una lleugera corba oposada al pendent del barranc en el qual se situa. La seua longitud total és d'aproximadament 230 metres. Es distingeixen tres sèries d'arcades consecutives determinades per les dimensions dels seus arcs. Al sud, un grup de quatre voltes, i al nord altre de tres, presenten una elevació major que el conjunt central. Aquest es troba format per les restants vint-i-una, compensant la diferència de nivell per mitjà d'un recrescut de formigó de calç amb blocs desiguals de pedra disposats en filades més o menys regulars.

Els pilars són de planta rectangular, amb unes dimensions mitjanes entre 130 i 150 cm d'amplària i 370 i 390 d'altura. Estan sòlidament construïts amb blocs mitjans de pedra calcària de manera irregular travats amb morter de calç. De desenvolupament lleugerament troncopiramidal, els sondejos duts a terme demostren que en la seua fonamentació presenten una sabata irregular d'entre 15 i 40 cm d'altura formada amb blocs i morter.

Els arcs estan construïts amb lloses irregulars de calcària disposades a manera de dovelles, presentant unes dimensions poc regulars. La llum mitjana oscil·la entre els 325 i els 450 cm, depenent de les desigualtats constructives i les voluminoses deformitats de les concrecions provocades per filtració de les aigües.

El monument amb la seua séquia ocupa una superfície lineal de 215 metres i el seu ample té una mitjana de 5 metres pel que la seua superfície aproximada és de 1.075 metres quadrats, si bé cadastralment se li adjudica major cabuda ja que presenta uns amples diferents entre 8 metres i 5 metres. Part de la degradació de la base del monument està produïda per l'aigua procedent de l'evacuació d'aigües que prové de l'aeroport de Manises.